### Resume

Forvaltningen vil orientere udvalget om det seneste udbud af vintertjenesteydelser samt om de økonomiske konsekvenser heraf.

### Sagsfremstilling

Forvaltningen ønsker at orientere udvalget om det seneste udbud af ydelser på kørsel på vintertjeneste på de kommunale veje i Vejle Kommune. Udbuddet er gældende fra og med vintersæson 2023/24 til og med sæson 2027/28. Forvaltningen vil nærmere orientere om udbudsproces, antal bydende, tilbudssummer samt sammenholde tilbuddene med det foreliggende budget.

Udbuddet blev gennemført med en forhåndsdialog i løbet af vinteren 2022/23. Alle interesserede entreprenører var indbudt til at deltage. Udbuddet blev sendt ud i februar med tilbudsfrist i april 2023. De udbudte ruter på veje og fortove blev udbudt i forskellige ruterpakker tilpasset alle dele af kommunen. Der var indkomne tilbud på alle udbudte ruter.

Tilbuddet var delt op i priser på faste omkostninger og variable udgifter på kørslen:

* Tilbuddet på faste omkostninger (klargøring, beredskabshonoraer mv.) resulterede i en samlet stigning på ca. 30 % (ca. 400.000 kr.) årligt.
* Tilbuddet på variable udgifter til kørsel resulterede i en samlet stigning på ca. 5 % årligt. Anslået værdi ca. 750.000 kr. årligt ud fra en historisk anslået gennemsnitlig aktivitet gennem en vintersæson.
* Hertil kommer pris på salt, vagthonorarer, reparationer, udskiftninger og IT-udgifter mv.

Budgettet til vintertjeneste i 2023 er samlet på ca. 19,4 mio. kr. inkl. en prisfremskrivning på budgetområdet på 1,2 mio. kr. Hertil skal fratrækkes en negativ budgetoverførsel fra 2022 på 1,2 mio. kr.

I forbindelse med udvalgets seneste politisk behandlede sag vedrørende vintertjeneste ”Forslag om ændring af beredskabsperioden for vintertjenesten i Vejle Kommune” besluttede udvalget at reducerede beredskabsperioden på vinterklasse 2 og 3 veje for at imødegå eventuelle stigende priser på [adresse]. Se bilag. Udbuddet resulterede i en mindre stigning i prisen på beredskabshonoraer, dog mindre end forudset jf. sagen.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Godkendt.

Olfert Vestergaard og Simon Overgaard var fraværende.